**Tokod Nagyközség Önkormányzata Képviselő-testületének**

**3/2015. (II. 25.) önkormányzati rendelete**

**a szociális ellátásokról, valamint a gyermekek védelméről**

*(egységes szerkezetben a 4/2016. (IV. 29.) önkormányzati rendelettel)*

Tokod Nagyközség Önkormányzatának Képviselő-testülete a Magyarország Alaptörvénye *32. cikk* (1) bekezdés *a)* pontjában, a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdés *b)* pontjában, 32. § (1) bekezdés *b)* pontjában és (3) bekezdésében, 48. § (4) bekezdésében, 132. § (4) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (1) és (2) bekezdésében kapott felhatalmazása alapján, Magyarország önkormányzatairól szóló 2011. évi CLXXXIX. törvény 13. § (1) bekezdése 8. pontjában, valamint 8a. pontjában foglalt feladatkörében eljárva, a következőket rendeli el:

**Első rész**

**I. fejezet**

 **A szociális igazgatás**

**1. Általános szabályok**

1. **§**

(1) A rendelet alkalmazása során a Magyarország helyi önkormányzatairól szóló 2011. évi CLXXXIX. törvény 8. § (1) bekezdés *a)* pontjában foglaltak figyelembevételével kell eljárni.

(2) Az e rendelet alapján nyújtható ellátások iránti kérelmet, a támogatást, illetve ellátást nyújtó intézménynél kell előterjeszteni, az igényelt ellátás típusának megfelelő nyomtatványon.

(3) A kérelemben a kérelmező, nyilatkozik háztartásának személyi és jövedelemi adatairól. A havi rendszeres jövedelmet, a jövedelem tényleges összegét hitelt érdemlően tanúsító irattal kell igazolni. Ilyen irat lehet: bérjellegű jövedelmeknél a munkáltató által kiállított jövedelemigazolás, nyugdíjasok esetén a Nyugdíjbiztosító Igazgatóság által kiadott nyugdíj összegéről szóló éves igazolás, a kérelem benyújtását megelőző hónap nyugdíjszelvénye, anyasági ellátások és családi pótlék esetén postai feladóvevény, valamint a gyermektartásdíj megállapítása esetén a gyámhivatali határozat.

(4) Amennyiben a kérelmező, a háztartásában élők jövedelmének igazolására a (3) bekezdésben felsorolt iratokkal nem rendelkezik, a jövedelem igazolására a folyósító szerv igazolását kell elfogadni.

(5) A szociális igazgatásról és a szociális ellátásokról szóló 1993. évi III. törvény (a továbbiakban: Szt.) 4. § (1) bekezdés *db)* pontja szerinti családtag esetén iskolalátogatási bizonyítványt, felsőfokú tanulmányok esetén hallgatói jogviszonyról szóló igazolást, a *dc)* pont szerinti családtag esetén a fogyatékosság bekövetkeztét és tényét igazoló dokumentumot kell csatolni a kérelemhez.

(6) A megállapított és nem rendszeres pénzbeli támogatás kifizetéséről a megállapító szerv rendelkezik, az ellátást megállapító határozatban közölt időpont és hely szerint.

(7) Ha jogszabály másként nem rendelkezik, az e rendelet szerinti rendszeres ellátásokra való jogosultság naptári évenként egy alkalommal felülvizsgálatra kerül.

**2. §**

(1) A jogosulatlanul igénybevett ellátás megtérítése méltányosságból annak a 70 év feletti egyedül élő személynek engedhető el, akinek a havi jövedelme nem haladja meg az öregségi nyugdíj mindenkori legkisebb összegének 150%-át.

(2) A jogosulatlanul igénybevett ellátás részletekben való megtérítése akkor engedélyezhető, ha a megtérítésre kötelezett háztartásában az egy főre jutó jövedelem nem haladja meg az öregségi nyugdíj mindenkori legkisebb összegének 130%-át.

(3) A részletfizetés időtartama a megtérítésre elrendelt összegtől függően:

*a)* 50.000,- Ft-ig legfeljebb 6 hónap

*b)* 50.001,- Ft – 100.000,- Ft-ig legfeljebb 10 hónap

*c)* 100.000,- Ft felett legfeljebb 12 hónap.

(4) A méltányosság iránti kérelmet, a megtérítést elrendelő határozat jogerőre emelkedését követő 15 napon belül lehet benyújtani, a megtérítést elrendelő szervnek címezve.

**II. fejezet**

**Az egyes szociális ellátások**

**2. Az ellátások formái**

**3. §**

(1) Pénzbeli ellátások:

*a)* települési támogatás,

*b)* rendkívüli települési támogatás,

*c)* időskorúak támogatása,

*d)* temetési támogatás.

(2) Természetben nyújtandó ellátások:

*a)* szociális célú tűzifa támogatás,

*b)* köztemetés.

(3) Személyes gondoskodást nyújtó ellátások, alapszolgáltatások:

*a)* étkeztetés,

*b)* nappali ellátás: idősek nappali ellátása,

*c)* családsegítés,

*d)* támogató szolgáltatás,

*e)* házi segítségnyújtás.

(4) Az (1) bekezdés *a), d)* pontjában, valamint a (2) bekezdés *a)* pontjában foglalt támogatásról átruházott hatáskörben a Népjóléti Bizottság, az (1) bekezdés *b)* pontjában, valamint a (2) bekezdés *b)* pontjában foglalt támogatásról - annak sürgősségére tekintettel - a polgármester dönt.

**3. Települési támogatás**

**4. §**

(1) Az Önkormányzat települési támogatást nyújt a Tokodon életvitelszerűen tartózkodó azon személynek, akinek a lakhatáshoz, tartósan beteg hozzátartozó ápolásához, gyógyszer-kiadások viseléséhez kapcsolódóan átmeneti létfenntartási nehézségei vannak.

(2) A települési támogatás megítélésekor vizsgálni kell, hogy a kérelmező mindent elkövetett-e azért, hogy - amennyiben egészségi állapota ebben nem akadályozza - más módon gondoskodjék önmaga, illetve családja létfenntartásáról.

(3) A települési támogatás feltétele, hogy a támogatást igénylő

*a)* háztartásában az egy főre jutó havi jövedelem ne haladja meg az öregségi nyugdíj mindenkori legkisebb összegének 130 %-át, hetven éven felüli egyedül élő kérelmező esetén 200 %-át;

*b)* az önkormányzat felé ne legyen lejárt határidejű köztartozása*,*

*c)* az általa lakott házat, lakást, és annak környezetét tartsa rendben, az ingatlana előtti járdát tartsa tisztán;

*d)* a háztartási szilárd hulladék begyűjtésére vonatkozó érvényes szerződéssel rendelkezzen.

(4) Ugyanazon háztartás, ugyanarra az időszakra, csak egy jogcímen részesülhet települési támogatásban.

(5) A települési támogatás összege háztartásonként legfeljebb 10.000 Ft.

(6) Települési támogatás meghatározott időszakra havi rendszerességgel, vagy eseti jelleggel legfeljebb háromhavonta nyújtható.

**4. Rendkívüli települési támogatás**

**5. §**

(1) Amennyiben azt az arra rászoruló rendkívüli életkörülményei, nem várt többlet kiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - indokolják a halaszthatatlan intézkedést, az önkormányzat rendkívüli települési támogatást nyújt.

(2) Rendkívüli települési támogatás kérelemre, és hivatalból is nyújtható.

**5. Időskorúak támogatása**

**6. §**

Az Önkormányzat, a településen lakóhellyel rendelkező, 70. életévét az adott év folyamán betöltő személyt, évente 1 alkalommal – kérelem nélkül – az éves költségvetési rendeletében meghatározott összegű támogatásban részesít, melynek kifizetésére október hónapban kerül sor.

**6. Temetési támogatás**

**7. §**

(1) Az Önkormányzat a temetés költségeinek viseléséhez, temetési támogatást nyújt a temetési költség viselőjének.

(2) A temetési támogatás feltétele, hogy az igénylő háztartásában az egy főre jutó havi jövedelem ne haladja meg az öregségi nyugdíj mindenkori legkisebb összegének 300%-át.

(3) A támogatás összege, a helyben szokásos legolcsóbb temetés 10%-a.

**7. Szociális célú tűzifa támogatás**

**8. §**

(1) Az Önkormányzat szociális célú tűzifa támogatást nyújt annak a kérelmezőnek, akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 130 %-át, és a háztartás nem rendelkezik 2 köbmétert meghaladó mennyiségű tűzifával.

(2) A kérelmezőnek anyagi és büntetőjogi felelőssége tudatában nyilatkoznia kell arról, hogy a tűzifát fűtési célra saját háztartásában használja fel.

(3) A szociális célú tűzifa iránti kérelem elbírálásánál előnyt élveznek a települési önkormányzatok szociális célú tüzelőanyag vásárlásához kapcsolódó kiegészítő támogatásáról szóló 46/2014. (IX. 25.) BM rendelet 2. § (1) bekezdés *a)* pont, *aa)-ac)* pontjaiban meghatározott szociális ellátásra jogosultak.[[1]](#footnote-1)

(4) A szociális célú tűzifa támogatás mértéke háztartásonként legfeljebb 3 köbméter.

(5) Az Önkormányzat vállalja, hogy a szociális célú tűzifában részesülőtől ellenszolgáltatást nem kér.[[2]](#footnote-2)

**8. Köztemetés**

**9. §**

(1) A köztemetés költségei 50%-ának megtérítése alól mentesíthető az eltemettetésre köteles személy, ha

*a)* háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegét, vagy

*b)* hetven éven felüli, egyedül élő személy esetén, havi jövedelme nem haladja meg az öregségi nyugdíj mindenkori legkisebb összegének 150%-át.

(2) A köztemetés költségeinek megtérítése alól mentesíthető az eltemettetésre köteles személy, ha

*a)* háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 80%-át, vagy

*b)* hetven éven felüli, egyedül élő személy esetén, havi jövedelme nem haladja meg az öregségi nyugdíj mindenkori legkisebb összegének 130%-át.

**9. Étkeztetés, nappali ellátás, házi segítségnyújtás**

**10. §**

(1) Az Önkormányzat az étkeztetés, a nappali ellátás és a támogató szolgálat feladatait társulásban látja el. A szolgáltatásokat a Dorogi Többcélú Kistérségi Társulás által alapított és közösen fenntartott Dorog és Térsége Szociális Alapellátó Szolgálat intézménye útján biztosítja.

(2) Az Önkormányzat a házi segítségnyújtás feladatának ellátását, a Baptista Szeretetszolgálat Figyelj Rám! Szociális Szolgáltatóval kötött feladat-ellátási szerződés útján biztosítja.

(3) Az (1) bekezdésben foglalt ellátások igénybevételének feltételeit, a fizetendő térítési díjat, az Sztv. 92. § (1) bekezdés *b)* pontja alapján, Dorog Város Önkormányzatának Képviselő-testülete által alkotott rendelet határozza meg.

**10. Családsegítés**

**11. §**

Az Önkormányzat a családsegítés feladatát társulásban látja el. A szolgáltatást a Dorog és Térsége Családsegítő és Gyermekjóléti Szolgálat útján biztosítja.

**11. Szociális kerekasztal**

**12. §**

(1) A Szociálpolitikai Kerekasztal tagjai: a polgármester, a Népjóléti Bizottság, a Pénzügyi és Ellenőrző Bizottság elnökei, a Családgondozó és a Vöröskereszt helyi vezetője, Szent Márton „Karitasz” helyi vezetője.

(2) A Kerekasztal évente egy alkalommal, január hónapban tartja ülését.

**Második rész**

**III. fejezet**

**A gyermekek védelme**

**12. Az ellátások formái**

**13. §**

(1) Az Önkormányzat a gyermekek védelmét pénzbeli, természetbeni és személyes gondoskodást nyújtó gyermekjóléti alapellátással biztosítja.

(2) A rászoruló család számára – amennyiben ellátásáról más módon nem lehet gondoskodni – települési támogatást állapít meg.

(3) Az Önkormányzat a személyes gondoskodás keretébe tartozó gyermekjóléti alapellátások közül, a gyermekjóléti szolgáltatást biztosítja.

**13. Gyermekjóléti szolgáltatás**

**14. §**

Az Önkormányzat a gyermekjóléti szolgáltatás feladatát társulásban látja el. A szolgáltatást a Dorog és Térsége Családsegítő és Gyermekjóléti Szolgálat útján biztosítja.

**14. Gyermekek napközbeni ellátása**

**15. §**

(1) Az Önkormányzat a gyermekjóléti ellátás keretében biztosítja az óvodában és az általános iskolában a gyermekek részére az étkeztetést.

(2) Az étkeztetés térítési díját az étkezési térítési díjakról szóló 5/2001. (IV. 2.) önkormányzati rendelet állapítja meg.

(3) A napközbeni ellátás iránti kérelmet az intézményvezetőnél kell benyújtani.

**IV. fejezet**

**Záró rendelkezések**

**16. §**

(1) A rendelet 2015. március 1-jén lép hatályba.

(2) Hatályát veszti a szociális igazgatásról és szociális ellátásokról, valamint a gyermekek védelméről szóló 12/2013. (XI. 28.)önkormányzati rendelet.

 Tóth Tivadar dr. Gál Gabriella

 *polgármester jegyző*

A rendeletet 2015. február 25. napján kihirdettem.

 dr. Gál Gabriella

 *jegyző*

1. Módosította: 4/2016. (IV. 29.) önkormányzati rendelet 1. §. Hatályos: 2015. III. 1-től [↑](#footnote-ref-1)
2. Beiktatta: 4/2016. (IV. 29.) önkormányzati rendelet 2. §. Hatályos: 2015. III. 1-től. [↑](#footnote-ref-2)